## Pravilnik o izmjenama i dopunama Pravilnika o vremenu trajanja izobrazbe, programu izobrazbe i ispita za stjecanje zvanja ovlaštenog upravitelja u mirovinskom osiguravajućem društvu

### NN 113/2003 (18.7.2003.), Pravilnik o izmjenama i dopunama Pravilnika o vremenu trajanja izobrazbe, programu izobrazbe i ispita za stjecanje zvanja ovlaštenog upravitelja u mirovinskom osiguravajućem društvu

# AGENCIJA ZA NADZOR MIROVINSKIH FONDOVA

1559

Na temelju članka 10. stavka 6. Zakona o
mirovinskim osiguravajućim društvima i isplati mirovine na temelju individualne
kapitalizirane štednje (»Narodne novine«, broj 106/99 i 63/00), Savjet Agencije
za nadzor mirovinskih fondova i osiguranja na sjednici održanoj 15. srpnja
2003. donio je

## PRAVILNIK

### O IZMJENAMA I DOPUNAMA PRAVILNIKA O VREMENU TRAJANJA IZOBRAZBE, PROGRAMU IZOBRAZBE I ISPITA ZA STJECANJE ZVANJA OVLAŠTENOG UPRAVITELJA U MIROVINSKOM OSIGURAVAJUĆEM DRUŠTVU

Članak 1.

U Pravilniku o vremenu trajanja izobrazbe,
programu izobrazbe i ispita za stjecanje zvanja ovlaštenog upravitelja u
mirovinskom osiguravajućem društvu (»Narodne novine«, broj 115/01, 107/02 i
128/02, u daljnjem tekstu: Pravilnik), članak 3. briše se, a umjesto njega
dodaje se novi članak 3., koji glasi:

»(1) Nastavni program stručne izobrazbe i ispit
za stjecanje zvanja ovlaštenog upravitelja u mirovinskom osiguravajućem društvu
obuhvaća sljedeća područja:

– financijske institucije i tržišta;

– financijska i
investicijska analiza;

– vrijednosni papiri;

– teorija portfolija;

– procjena vrijednosti
poduzeća i poslovne kombinacije;

– upravljanje poslovnim
financijama i čitanje financijskih izvješća;

– računovodstvo
mirovinskih fondova i mirovinskih dru­šta­va;

– aktuarstvo u
mirovinskom osiguranju;

– ekonomika mirovinskog
osiguranja;

– marketing
financijskih usluga;

– poslovno upravljanje
i poslovna etika;

– hrvatsko trgovačko
pravo;

– hrvatski zakonodavni
i institucionalni okvir funkcioniranja financijskih i mirovinskih tržišta.

(2) Ravnatelj Agencije
iz redova sveučilišnih profesora i financijskih stručnjaka imenuje članove
Programskog vijeća, čija je zadaća utvrđivanje nastavnog programa i provođenje
ispita u sklopu pojedinog ciklusa stručne izobrazbe.

Članak 2.

Članak 8. stavak 1.
alineja 3. briše se, a iza alineje 2. stavlja se točka.

Članak 3.

Iza članka 8. dodaje se
članak 8a., koji glasi:

»(1) Ovlašteni
upravitelji u mirovinskom osiguravajućem društvu ispunit će uvjete za obnavljanje
licenci i ako tijekom kalendarske godine budu nazočni i aktivno sudjeluju na
sljedećim stručnim aktivnostima, za koje Agencija propisuje bodovnu vrijednost:

 1. Specijalistički
seminar Agencije
(jedan ili više)                                        po
10 bodova

 2. Specijalistički
seminar iz mirovinskog
osiguranja ili aktuarstva
10 bodova

 3. Međunarodna
konferencija Agencije             6 bodova

 4. Regionalni
seminar INPRS-a
(ako se održava u Hrvatskoj)                        6
bodova

 5. Simpozij
Hrvatske zajednice računovođa
i financijskih djelatnika                                      4 boda

 6. Konferencija
Zagrebačke burze                        4 boda

 7. Seminar
Varaždinske burze                               4 boda

 8. Savjetovanje
Hrvatskog društva ekonomista     2 boda

 9. Financijska
konferencija                                   2 boda

10. Financijski
forum                                             2 boda

11. Konferencija
Tržišta novca Zagreb                   2 boda

12. Konferencija
Cro Money                                 2 boda

13. Konferencija
Forex                                      2 boda.«

(2) Ovlaštenim
upraviteljima mirovinskog osiguravajućeg društva kao uvjet za obnavljanje
licenci priznat će se i autorstvo ili suautorstvo znanstvenih i stručnih radova
iz područja financija, investiranja, mirovinskog osiguranja, računovodstva i
trgovačkog prava, za koje Agencija propisuje bodovnu vrijednost:

1. Znanstveni
rad                                              6 bodova;

2. Stručni rad                                                      4 boda.«

Članak 4.

Iza članka 8a. dodaje
se članak 8b., koji glasi:

»(1) Ovlašteni upravitelji
u mirovinskom osiguravajućem društvu moraju Agenciji do 31. siječnja tekuće
godine podnijeti izjavu o sudjelovanju na navedenim stručnim aktivnostima tije­kom
protekle kalendarske godine.

(2) Ovlašteni
upravitelji u mirovinskom osiguravajućem društvu mogu Agenciji do 31. siječnja
tekuće godine izjaviti sudjelovanje i na drugim stručnim aktivnostima,
seminarima i konferencijama u zemlji i inozemstvu, održanima u protekloj
kalendarskoj godini, uz priložene materijale s popisom tema koje su se obrađivale
na tim aktivnostima. Agencija će priznati sudjelovanje na takvom stručnom
događaju kao uvjet za obnavljanje licenci ako su na njemu obrađivane teme iz
područja ulaganja na tržištima kapitala i mirovinskim tržištima te mirovinskog
osiguranja na temelju individualne kapitalizirane štednje.

(3) Aktivno
participiranje na stručnim aktivnostima koje se priznaju za ispunjavanje uvjeta
za obnavljanje licenci u vidu samostalnog ili grupnog držanja predavanja ili
prezentacija dodatno se vrednuje s 50 (pedeset) posto bodova predviđenih za
konkretnu stručnu aktivnost.

Članak 5.

Iza članka 8b., dodaje
se članak 8c., koji glasi:

»(1) Ovlašteni
upravitelji u mirovinskom osiguravajućem društvu tijekom jedne kalendarske
godine kao uvjet za obnavljanje licenci moraju sakupiti najmanje onoliko bodova
koliko nose svi održani specijalistički seminari u organizaciji Agencije
tijekom te godine, uvećano za 10 (deset) bodova.

(2) Ravnatelj Agencije
imenovat će članove posebnog Povjerenstva za utvrđivanje ispunjavanja uvjeta za
obnavljanje licenci.

(3) Članovi
Povjerenstva za utvrđivanje uvjeta za obnavljanje licenci, izdat će ovlaštenim
upraviteljima u mirovinskom osiguravajućem društvu odgovarajuće rješenje,
ovisno o tome da li ispunjavaju ili ne ispunjavaju propisane uvjete.«

Članak 6.

U članku 9. stavak 1.
nakon riječi »izdanim» dodaje se zarez i riječ »priznatim«.

Članak 7.

Ovaj Pravilnik stupa na snagu osmoga dana od
dana objave u »Narodnim novinama«.

Klasa: 011-01/01-01/29
Urbroj: 383-01-03-6
Zagreb, 15. srpnja 2003.

            Predsjednik
Savjeta **dr. sc. Vladimir Lasić,** v. r.

Pravilnik, NN 113/2003-1559